Το **Mitsubishi 3000GT** ήταν ένα σπορ αυτοκίνητο διάταξης σαλονιού 2+2 που κατασκευάστηκε από την ιαπωνική αυτοκινητοβιομηχανία Mitsubishi Motors, από το καλοκαίρι του 1990 έως το καλοκαίρι του 2000. Ειδικότερα στην Ιαπωνία, διατέθηκε ως **Mitsubishi GTO**. Τεχνικά συγγένευε με το Dodge Stealth, το οποίο εξαγόταν και διατέθηκε (ως ταυτόχρονη εισαγωγή ενός συγγενικού μοντέλου) ειδικά στη Βόρεια Αμερική από το 1990 (σεζόν του 1991) έως το 1996, παράλληλα με το Mitsubishi 3000GT. Μάλιστα τα δύο μοντέλα παράγονταν στο ίδιο εργοστάσιο, στην Ιαπωνία, με τη διαφορά ότι το Dodge Stealth, επειδή διατέθηκε αποκλειστικά στη Βόρεια Αμερική, δεν κατασκευάστηκε ποτέ σε δεξιοτίμονη εκδοχή, ενώ αντιθέτως το Mitsubishi 3000GT παρήχθη και στις δύο εκδοχές πλευράς οδήγησης.

Το συγγενικό Dodge Stealth σε φωτογραφία στις ΗΠΑ.
Για την ακρίβεια, τα δύο αυτά μοντέλα εξελίχθηκαν στα πλαίσια μιας τότε συνεργασίας της Chrysler και της Mitsubishi, ενώ η κάθε εταιρεία σχεδίασε ανεξάρτητα την εξωτερική αισθητική του κάθε μοντέλου, αν και η συγγένεια ήταν οπτικά εμφανής στον εξωτερικό παρατηρητή. Και τα δύο μοντέλα, επίσης, παρήχθησαν σε μία γενιά, αν και με κάποιες σταδιακές βελτιώσεις. Ειδικότερα στην Ευρώπη, διατέθηκε μόνο το Mitsubishi 3000GT, αν και η εξαγωγή του στην ήπειρο αυτή καθυστέρησε αρκετά - ενδεικτικώς στη Γερμανία κυκλοφόρησε για πρώτη φορά μόλις τον Ιούνιο του 1992.

Σε παγκόσμια κλίμακα, οι κυριότεροι ομοεθνείς ανταγωνιστές του Mitsubishi 3000GT ήταν το Toyota Supra, το Nissan 300ZX και το Honda NSX.

Εκδόσεις
--------

Διαχρονικά, το 3000 GT προσφέρθηκε με έναν κινητήρα βενζίνης, τον **6G72**, κυβισμού 2.972 cm³ V6 και σε 3 εκδοχές:

* SOHC 12V
* DOHC 24V
* DOHC 24V twin-turbo

Επίσης, προσφέρθηκε σε 3 εκδόσεις: την στάνταρ, την πολυτελή SL με στάνταρ δερμάτινο σαλόνι και γυάλινη ηλιοροφή, και την ακόμα ισχυρότερη σπορ VR4, που έφερε κινητήρα με twin turbo, 4-κίνηση και 5-τάχυτο μηχανικό κιβώτιο της εταιρείας Getrag, που από την ανανέωση του 1993 έγινε 6-τάχυτο μηχανικό, επίσης της Getrag.

Ανανέωση του 1993
-----------------

Τον Αύγουστο του 1993, η Mitsubishi παρουσίασε στην Ιαπωνία ένα έντονο λίφτινγκ και στα δύο μοντέλα, το Mitsubishi 3000GT και το Dodge Stealth. Ειδικότερα το πρώτο, κυκλοφόρησε στην εγχώρια αγορά προς τα τέλη του έτους (ταυτόχρονα με την έναρξη της εξαγωγής του νέου Dodge Stealth στη Βόρεια Αμερική) και άρχισε σταδιακά να εξάγεται διεθνώς από το 1994, το ίδιο έτος που έληξε οριστικά η παραγωγή της πρώτης σειράς, αν και σε κάποιες χώρες, όπως στο Ηνωμένο Βασίλειο, η εξαγωγή της δεύτερης σειράς ξεκίνησε μόλις το 1996.

Mitsubishi 3000GT αμερικανικών προδιαγραφών του 1994 - 1999 (η δεύτερη σειρά).
Στη νέα αυτή εκδοχή, και των δύο μοντέλων, το καπό και γενικώς το μπροστινό μέρος επανασχεδιάστηκαν, τα αναδιπλούμενα φώτα καταργήθηκαν, ενώ υιοθετήθηκε νέο ντιζάιν και στους πλαϊνούς αεραγωγούς και στον πίσω προφυλακτήρα. Επίσης και το σαλόνι επανασχεδιάστηκε, αποκτώντας δύο μπροστινούς αερόσακους, ένα νέο ηχοσύστημα, καθώς και νέο ψυκτικό υγρό στον κλιματισμό. Οι κινητήρες στα μοντέλα με twin-turbo έλαβαν μια αύξηση της ισχύος στους 320 hp και της ροπής από τα 416 στα 427 N·m (από 307 σε 315 lb⋅ft), ενώ εισήχθη ένα 6-τάχυτο μηχανικό κιβώτιο της Getrag για αυτούς τους κινητήρες. Τα μοντέλα ιαπωνικής κυκλοφορίας έλαβαν επίσης αύξηση της ροπής, αλλά τυπικώς και θεωρητικώς διατήρησαν τον περιορισμό της ιπποδύναμης στους 280 hp. Ωστόσο, η επίσημη εργοστασιακή εκτίμηση είχε θεωρηθεί ως ιδιαίτερα συντηρητική, με την πραγματική ισχύ να υπολογίζεται ότι είχε επίσης ξεπεράσει τους 300 hp.

Ο λόγος που ανακοινώθηκε τότε το νούμερο των 280 hp ήταν ότι το διάστημα 1989 - 2004 στην Ιαπωνία, υπήρχε μια εθελοντική συμφωνία για ανώτατο όριο ισχύος στους 280 hp στα εγχώρια μοντέλα που προορίζονταν για την εγχώρια αγορά (τα μη εξαγωγικά), αλλά στην πράξη σε πολλά μοντέλα (συμπεριλαμβανομένων και των άλλων ιαπωνικών εταιρειών), η τιμή αυτή είχε ανεπίσημα ξεπεραστεί. Για την ιστορία, το πρώτο μεταξύ των ιαπωνικών αυτοκινήτων, σύμφωνα με τα επίσημα στοιχεία, που ξεπέρασε τους 280 hp ήταν η έκδοση 3.5 λίτρων του Honda Legend τον Οκτώβριο του 2004, που είχε επίσημη ισχύ 300 hp.

Εκδοχή κάμπριο (1994 - 1996)
----------------------------

Η Chrysler και η Mitsubishi συνεργάστηκαν με την εταιρεία American Sunroof Company (ASC) για την μετατροπή του 3000GT και σε έκδοση hardtop καμπριολέ, με μεταλλική και ηλεκτρικά αναδιπλούμενη οροφή. Λανσαρίστηκε το 1994, κατασκευαζόταν από μετατροπή της ASC στην Καλιφόρνια και κυκλοφόρησε για τις σεζόν του 1995 και του 1996, ως **3000GT Spyder**. Διατέθηκε στις εκδόσεις 3000GT Spyder SL και 3000GT Spyder VR4 (twin-turbo) και σε πολύ λίγα αντίτυπα, όλα στις ΗΠΑ και στην Ιαπωνία. Όλα τα Spyder SL συνδυάστηκαν μόνο με το 4-τάχυτο αυτόματο κιβώτιο, ενώ όλα τα Spyder VR4 προσφέρθηκαν μόνο με το 6-τάχυτο μηχανικό κιβώτιο.

Mitsubishi GTO (η ιαπωνική εκδοχή) του 1997 - 2000.
Στις αρχές του 1996, διακόπηκε η παραγωγή του συγγενικού Dodge Stealth, αλλά το 3000GT κουπέ διατηρήθηκε έως το 2000, αν και η εξαγωγή του στις ΗΠΑ είχε σταματήσει ήδη από το 1999.

Αναφορές
--------

1. ↑  «Dodge Stealth». Allpar.
2. ↑  «Mitsubishi 3000GT (1992 - 2000)». *Honest John*. Ανακτήθηκε στις 17 Σεπτεμβρίου 2019.
3. ↑  «3000GT Spyder - ASC Production, The Making of a Retractable Hardtop».
4. ↑  «History, Revival». Retractable Hardtop Online. Ανακτήθηκε στις 3 Φεβρουαρίου 2014.

Βιβλιογραφία
------------

* Jackson, Terry (1992). Japanese Super Cars. London: Apple Press. pp. 6–11, 32–43. ISBN 1850763658.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Mitsubishi 3000GT** |

* GTO press release Αρχειοθετήθηκε 2009-08-31 στο Wayback Machine. Mitsubishi-motors.com, 25 / 8 / 1998 (στα ιαπωνικά).
* Mitsubishi 3000GT στο Curlie